Louise Frevert (DF), 2007-05-03:
Da ordføreren på området, hr. Walter Christophersen, desværre ikke kan være til stede i dag, har jeg påtaget mig hvervet at læse ordførerens tale op.
Enhedslisten vil med dette beslutningsforslag opfordre regeringen til at igangsætte en grundig undersøgelse af mulighederne for at opgradere jernbanen mellem Odense og Nyborg/Storebæltsforbindelsen.
Indledningsvis bemærkes, at beslutningsforslagets hovedsigte, nemlig opgradering af tredje og fjerde spor mellem Odense og Nyborg, forudsætter, at disse to ekstra spor er anlagt.
Dette er som bekendt ikke tilfældet.
Efterfølgende tales der alene om at udvide banestrækningen med stationsspor og overhalingsspor ved de nye genåbnede stationer.
Beslutningsforslaget er således en smule uklart.
Endvidere behandledes Enhedslistens beslutningsforslag, B 115, om baneanlæg i Sønderjylland i forrige uge, og i dag behandler vi så to yderligere beslutningsforslag om baneanlæg på Øst- og Vestfyn.
Dansk Folkeparti erkender, at der på sigt vil være et kapacitetsmæssigt behov, herunder ved eventuel indførelse af højhastighedstog, for nyanlæg af to ekstra spor fra Nyborg til Odense parallelt med den nuværende linjeføring.
Dansk Folkeparti gør dog i denne forbindelse opmærksom på, at sådanne nyanlæg medfører betragtelige investeringer, hvorfor grundlaget for en sådan beslutning naturligvis skal kædes sammen med nøje strategiske overvejelser om det fremtidige ambitionsniveau for de fremtidige jernbanemæssige infrastrukturelle investeringer.
Dansk Folkeparti er overbevist om, at disse overvejelser indgår i den af regeringen nedsatte Infrastrukturkommission, som barsler med sit udspil på området primo/medio oktober dette år, hvorfor Dansk Folkeparti afventer Infrastrukturkommissionens udmelding desangående.
Dansk Folkeparti er endvidere skeptisk over for at etablere nye stationer mellem Odense og Nyborg og er af den opfattelse, at dette vil påvirke kapaciteten på den tæt trafikerede strækning ved at indføre flere stop undervejs.
Med hensyn til den miljømæssige del af beslutningsforslaget bekræfter Dansk Folkeparti, at jernbanedrift, under forudsætning af at det fornødne passager- og godsunderlag er til stede, er en mere miljøvenlig transportform end vejgodstransport.
Men igen, intet er statisk, og udviklingen af miljørigtige motorer inden for vejgodstransporterhvervets kørende materiel er i en rivende og positiv udvikling.
Dansk Folkeparti kan ikke støtte beslutningsforslaget.
Og så drejer det sig om B 137: Dansk Folkeparti erkender, at der på sigt vil være et kapacitetsmæssigt behov, herunder ved eventuel indførelse af højhastighedstog, for nyanlæg af et tredje og fjerde jernbanespor fra Odense til Lillebæltsbroen og fra Lillebæltsbroen og Snoghøj til Fredericia parallelt med den nuværende linjeføring. Dansk Folkeparti gør dog i denne forbindelse opmærksom på, at sådanne nyanlæg medfører betragtelige investeringer, hvorfor grundlaget for en sådan beslutning naturligvis skal kædes sammen med nøje strategiske overvejelser om det fremtidige ambitionsniveau for de fremtidige jernbanemæssige infrastrukturelle investeringer.
Dansk Folkeparti afventer således Infrastrukturkommissionens udmelding på området og kan ikke støtte forslaget.